09.10.2019
Жьҭаарамза 9 рзы Аҧсны Аҳәынҭқарра Ахада Рауль Ҳаџьымба Аҩадатәи Кавказ аусқәа рзы Урыстәылатәи Афедерациа Аминистр Сергеи Чеботариов дидикылеит.
Ахада Сергеи Чеботариов аҧсшәа еиҳәеит.
«Бзиала шәаабеит ҳәа шәасҳәоит. Шәаргьы ҳаргьы имҩаҧаҳго аусура аҵак ду амоуп. Шәара хаҭала шәнапы злаку аҳасабтәқәа ажәлар зегьы рзы акрызҵазкуа алҵшәақәа роуеит. Ҳәарада, Аинвестпрограмма иадҳәалоу азҵаарақәа рыла зхаҭабзиара ҳараку аусура иацаҳҵароуп», – ҳәа азгәеиҭеит Ахада.
Сергеи Чеботариов Ахада иҭабуп ҳәа иеиҳәеит асоциалтә-економикатә ҿиара ацхраара иазку Аинвестпрограмма иадҳәалоу азҵаарақәа рынагӡара иаиҭо азҿлымҳаразы.
«Ҳара иаҳбоит иҟоу аныҳәатә ҭагылазаашьа, ауаа ргәышьҭыхра, уи иаҳәоит ари ҭоурыхтә хҭысны ишыҟало. Ҳара ҳаҭыр дула иҳадаҳкылоит Аҧсны Аҳәынҭқарра Ахада имаҵура анагӡарахь инеира иазку ацеремониа аҽалархәра», – иазгәеиҭеит иара убас Сергеи Чеботариов.